Sit: Stemmer at prisene har økt

Nytt treningssenter i Elgeseter åpnet opp for spørsmål rundt finansieringen til byggeprosjektet. Hvorvidt et nytt idrettsbygg kan medføre en økt treningsavgift vites ikke, men de siste seks årene har avgiften mer enn doblet seg.

– Det stemmer at prisene har økt betydelig, men det har en naturlig forklaring der studentene i Sit og Velferdstinget har vært med på alle større beslutninger, sier idrettsjef Katarina Hoff ved Sit idrett.

Hun forklarer at det som gjorde størst utslag for prisen, var da treningssenteret på Portalen ble åpnet i 2011.

– Det har ikke vært noen dramatisk prisøkning verken før eller etter dette.

Leien på Portalen koster nemlig rundt seks millioner i året, forklarer hun.

– Da diskusjonen om åpningen av Portalen kom opp, var Velferdstinget og Sits konsernstyre som består av studenter med på beslutningen.

Stor plassmangel

Hoff forstår likevel poenget om at et slikt dyrt, nytt og moderne treningssenter driver opp prisene slik at det blir vanskeligere for studenter med dårlig råd.

– Jeg kan skjønne at enkeltstudenter har dårlig råd, men vi må ta avveininger om vi skal ha nok plass til å romme alle studentene.

Likevel har hun tro på at Sits priser er overkommelige for mange studenter, og viser til at adre treningssentre er enda dyrere.

– Det var viktigst for studentene å få et nytt senter. Det var proppfullt på både Dragvoll og Gløshaugen. Vi får fortsatt tilbakemelding fra nye studenter som synes det er billig.Andre treningssentere har gjerne en månedsavgift på tre til fire hundre kroner, sier Hoff.

Studentene vil ha god beliggenhet

Velferdstinget kom sammen med Sits konsernstyre fram til at det var nødvendig å åpne treningssenteret på Portalen for å få plass til alle studentene som ville trene.

– Etter en undersøkelse blant studenter kom det fram at de brydde seg mer om hvor treningssentrene lå enn selve prisen. Vi hadde ikke mye å velge mellom, så Portalen var det eneste reelle alternativet i området, sier Idrettsansvarlig Elle Cerullo i Velferdstinget.

Hun mener også åpningen av Portalen er hovedårsaken til de økte prisene.

– For rundt seks år siden måtte prisene settes opp for å unngå å gå i underskudd. Prisøkningen før portalen ble åpnet kan forklares med normal lønnsvekst, sier hun.

Leien av treningssentrene på Gløshaugen og Dragvoll blir til dels sponset av NTNU, men det blir ikke leien av lokalene på Portalen. Noe som gjør at det nye, moderne treningssenteret koster mye penger.

– Vi har ikke fått mange klager på prisene fra studenter. Sit har fremdeles det billligste treningstilbudet i Trondheim, og vi har fortsatt lavterskeltilbud som gratis trening ute én gang i uka, sier hun.